ศูนย์การประชุมแห่งชาติสิริกิติ์ หรือ QSNCC ได้รับเลือกเป็นสถานที่จัดงาน APEC 2022 ที่ประเทศไทยเป็นเจ้าภาพในเดือนพฤศจิกายนนี้ ใช่หรือไม่
ใช่ หลังใช้เวลาปรับปรุงกว่า 2 ปี ด้วยงบประมาณกว่า 15,000 ล้านบาท ด้วยพื้นที่ใหญ่กว่าเดิม 5 เท่า ศูนย์การประชุมแห่งชาติสิริกิติ์ หรือ QSNCC เตรียมเปิดใช้งานเต็มรูปแบบในเดือนกันยายน 2565 นี้ พร้อมประกาศได้รับเลือกเป็นสถานที่จัดงาน APEC 2022 ที่ประเทศไทยเป็นเจ้าภาพในเดือนพฤศจิกายนนี้

ศูนย์ฯสิริกิติ์ เคยเป็นสถานที่จัดงานประชุมกลุ่มความร่วมมือทางเศรษฐกิจในเอเชีย-แปซิฟิก (APEC) มาแล้วใน ปี 2003 และครั้งนี้ถือเป็นการกลับมาจัดประชุม APEC ในรอบ 19 ปีที่ประเทศไทยเป็นเจ้าภาพและเลือกศูนย์ฯสิริกิติ์ ที่มีประสบการณ์ในธุรกิจ MICE มากว่า 30 ปี เป็นสถานที่จัดงานอีกครั้ง

การจัดงานประชุม APEC ประจำปี 2565 จะมีผู้นำ 21 เขตเศรษฐกิจ มาร่วมประชุมภายใต้แนวคิด “เปิดกว้างสัมพันธ์ เชื่อมโยงกัน สู่สมดุล” หรือ Open. Connect. Balance. ในเดือนพฤศจิกายน 2565 ศูนย์ฯสิริกิติ์ ที่ได้รับเลือกจากคณะผู้จัดงาน APEC ของรัฐบาลไทย จะเป็นอีกงานประชุมใหญ่ในการประเดิมเปิดใช้ศูนย์ฯสิริกิติ์โฉมใหม่เต็มรูปแบบ

โดยมีพื้นที่ฮอลล์ขนาดใหญ่กว่า 22,500 ตารางเมตร ห้องประชุมย่อยกว่า 50 ห้อง รองรับการจัดงานทุกรูปแบบ ตั้งอยู่ใจกลางกรุงเทพฯ เชื่อมตรงกับรถไฟฟ้าใต้ดิน MRT ในด้านเทคโนโลยีและสิ่งอำนวยความสะดวกได้เตรียมระบบโครงสร้างพื้นฐานรองรับการใช้งานอินเทอร์เน็ตความเร็วสูงที่สุดในประเทศไทยรองรับได้ถึงอนาคต 6G

โครงสร้างพื้นฐานรองรับการจัดอีเวนต์รูปแบบออนไลน์และไฮบริด ติดตั้งระบบเข้าใช้งานพื้นที่แบบไร้สัมผัส (Touchless Access) และใช้ระบบบริหารอาคารอัจฉริยะ (Intelligence Event Platform Management System) ในการควบคุมการให้บริการพื้นที่ ใช้เทคโนโลยีในการดูแลรักษาความปลอดภัยขั้นสูงสุดตามมาตรฐานการดำเนินงานระดับสากล เพื่อรองรับการจัดงานระดับโลกทุกรูปแบบ

คุณศักดิ์ชัย ภัทรปรีชากุล กรรมการผู้จัดการ บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ จำกัด ผู้บริหารศูนย์ฯสิริกิติ์ กล่าวว่าโฉมใหม่ของศูนย์ฯสิริกิติ์ จะสร้างความประทับใจให้แก่ผู้เข้าใช้บริการ และเตรียมความพร้อมทุกด้านเพื่อต้อนรับคณะผู้จัดงานประชุมและผู้เข้าร่วมงานประชุม APEC 2022 สร้างความภาคภูมิใจให้กับประเทศไทยในฐานะเจ้าภาพผู้จัดงาน

ศูนย์ฯสิริกิติ์ เป็นศูนย์การประชุมแห่งแรกและแห่งเดียวของไทยที่ผ่านมาตรฐานอาคารเขียว LEED ระดับ Silver ที่มีการวางแผนการพัฒนาตั้งแต่ต้นจนแล้วเสร็จ เน้นการใช้วัสดุที่เป็นมิตรต่อสิ่งแวดล้อมมากกว่า 25% และวัสดุที่สามารถนำไปรีไซเคิลได้มากกว่า 75% การติดตั้งแผงโซลาร์เซลล์โดยรอบโครงการ และใช้อุปกรณ์อัตโนมัติเพื่อลดการใช้พลังงานไฟฟ้าและน้ำ

หลังจากการพัฒนาแล้วเสร็จโครงการแห่งนี้จะมีพื้นที่รองรับการจัดการประชุมและนิทรรศการ 78,500 ตารางเมตร ประกอบไปด้วยฮอลล์สำหรับการจัดนิทรรศการขนาดใหญ่ 2 ฮอลล์ พื้นที่รวมมากกว่า 45,000 ตารางเมตร ห้องสำหรับจัดประชุมสัมมนาขนาดใหญ่ 2 ห้อง พื้นที่ประมาณ 10,000 ตารางเมตร และห้องประชุมย่อยที่สามารถรองรับการประชุมได้กว่า 50 ห้อง และมีที่จอดรถภายในอาคารรองรับได้มากกว่า 2,700 คัน โดยศูนย์ฯสิริกิติ์โฉมใหม่พร้อมเปิดให้บริการในเดือนกันยายน 2565